FI Euroopan unionin virallinen lehti L 121/30

KOMISSION ASETUS (EU) 2018/686,

annettu 4 päivänä toukokuuta 2018,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse klooripyrifossin, klooripyrifossimetyylin ja triklopyyrin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan,

sekä katsoo seuraavaa:

(1) Klooripyrifossin ja klooripyrifossimetyylin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Triklopyyrin jäämien enimmäismäärät vahvistettiin kyseisen asetuksen liitteessä III olevassa A osassa.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon (2) klooripyrifossin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan mukaisesti, luettuna yhdessä sen 12 artiklan 1 kohdan kanssa. Elintarviketurvallisuusviranomainen havaitsi kuluttajiin kohdistuvan riskin viinin valmistukseen tarkoitettujen viinirypäleiden jäämien enimmäismäärän osalta. Näin ollen on aiheellista alentaa tätä jäämien enimmäismäärää. Se suositteli kvitteneitä, mispeleitä, aprikooseja, kirsikoita, kurpitsoja, sokerimaisseja, brokkolia/parsakaalia, ruusukaalia/brysselinkaalia, lehtikaalia, kyssäkaalia, salaatteja ja salaattikasveja, pinaatteja, palkovihanneksia, parsaa, latva-artisokkia, palkokasveja, unikonsiemeniä, auringonkukansiemeniä, rapsinsiemeniä, sinapinsiemeniä, ruistankionsiemeniä, öljyoliiveja, tattaria, hirssin jyviä, kahvipapuja ja siipikarjaa (lihas, rasva ja maksa) koskevien jäämien enimmäismäärien alentamista. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Se katsoi, että eräitä tietoja ei ollut saatavilla manteleita, hasselpähkinöitä, pekaanipähkinöitä, jalopähkinöitä, omenoita, päärynöitä, syötäviksi tarkoitettuja viinirypäleitä, punajuuria, retiisejä ja retikoita, valkosipuleita, salottisipuleita, varhaissipuleita/vihersipuleita ja pillisipuleita, tomaatteja, paprikoita, munakoisoja, kiinankaalia/salaattikiinankaalia/pe-tsaita, vuonankaalia, lehtisalaatteja, leveälehtisiä siloendiivejä, sinappikaalia/rucolaa, silpimättömiä tarhapapuja, silvittyjä tarhapapuja, silpimättömiä herneitä, silvittyjä herneitä, parsaa, latva-artisokkia, tarhapapuja, herneitä, lupiineja/lupiinin papuja, unikonsiemeniä, auringonkukansiemeniä, rapsinsiemeniä, soijapapuja, sinapinsiemeniä, puuvillansiemeniä, ruistankionsiemeniä, öljyoliiveja, tattaria ja muita valeviljoja, viljahirssiä, teetä, mausteita (siemenet, hedelmät, juuret ja juurakot), sikoja (lihas ja rasvakudos), nautoja (lihas ja rasvakudos), lampaita (lihas ja rasvakudos), vuohia (lihas ja rasvakudos), siipikarjaa ja maitoa (nautaeläimet, lampaat ja vuohet) koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(3) Elintarviketurvallisuusviranomainen antoi perustellun lausunnon (3) klooripyrifossimetyylin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan mukaisesti, luettuna yhdessä sen 12 artiklan 1 kohdan kanssa. Elintarviketurvallisuusviranomainen ehdotti jäämän määritelmän muuttamista klooripyrifossimetyylin ja desmetyyliklooripyrifossimetyylin summaksi viljojen osalta. Se suositteli mansikoita, herukoita (puna-, musta- ja valkoherukat), kiivejä, perunoita, maissia, ruista, kirjodurraa, vehnää, sikoja (maksa ja munuaiset), nautoja (maksa ja munuaiset), lampaita (maksa ja munuaiset), vuohia (maksa ja munuaiset) ja siipikarjaa (lihas, rasva, maksa ja munuaiset) koskevien jäämien enimmäismäärien alentamista. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Se katsoi, että mausteita (siemenet, hedelmät, juuret ja juurakot), ohraa, kauraa, riisiä, sikoja (liha, rasva, maksa ja munuaiset), nautoja (liha, rasva, maksa ja munuaiset), lampaita (liha, rasva, maksa ja munuaiset), vuohia (liha, rasva, maksa ja munuaiset), siipikarjaa (liha, rasva, maksa ja munuaiset), maitoa (nautaeläimet, lampaat ja vuohet) ja linnunmunia koskevista jäämien enimmäismääristä ei ollut saatavilla eräitä tietoja ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Seurantatiedoista ilmenee, että käsittelemättömissä palkokasveissa, öljysiemenissä ja viljoissa esiintyy jäämiä elintarviketurvallisuusviranomaisen määrittämää uutta määritysrajaa suurempina mutta nykyisen määritysrajan alittavina määrinä. Tällaiset jäämät johtuvat ristikontaminaatiosta klooripyrifossimetyylillä laillisesti käsiteltyihin kasveihin. Koska arviointi osoittaa, ettei kuluttajille tai eläimille aiheudu nykyisellä määritysrajalla riskiä, joka ei olisi hyväksyttävissä, näitä kasveja koskevat jäämien enimmäismäärät olisi tilapäisesti asetettava nykyisen määritysrajan tasolle. Kyseisiä jäämien enimmäismääriä tarkastellaan uudelleen; tarkastelussa otetaan huomioon neljän vuoden kuluessa tämän asetuksen julkaisemisesta käytettävissä olevat tiedot.

(4) Elintarviketurvallisuusviranomainen antoi perustellun lausunnon (4) triklopyyrin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se suositteli omenoita, päärynöitä, aprikooseja, persikoita, riisinjyviä, sikoja (lihas, rasva, maksa ja munuaiset), nautojen munuaisia, lampaiden munuaisia, vuohien munuaisia ja maitoa (nautaeläimet, lampaat ja vuohet) koskevien jäämien enimmäismäärien alentamista. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Elintarviketurvallisuusviranomainen katsoi, että eräitä tietoja ei ollut saatavilla greippejä, appelsiineja, sitruunoita, mandariineja, omenoita, päärynöitä, aprikooseja, persikoita ja riisiä koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(5) Niiden tuotteiden osalta, joissa kyseisen kasvinsuojeluaineen käyttö ei ole sallittua ja joiden osalta ei ole olemassa tuonnissa sallittavia enimmäismääriä tai jäämien Codex-enimmäismääriä (CXL-arvoja), jäämien enimmäismäärät olisi vahvistettava määritysrajan tasolle tai olisi sovellettava jäämien enimmäismäärän oletusarvoa, kuten asetuksen (EY) N:o 396/2005 18 artiklan 1 kohdan b alakohdassa säädetään.

(6) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat useiden aineiden osalta, että tekninen kehitys edellyttää erityisten määritysrajojen asettamista tietyille hyödykkeille.

(7) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(8) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(9) Sen vuoksi asetusta (EY) N:o 396/2005 olisi muutettava.

(10) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena. Viinin valmistukseen tarkoitetuille viinirypäleille vahvistettua klooripyrifossin enimmäismäärää 0,01 mg/kg olisi sovellettava tämän asetuksen soveltamispäivästä, koska kuluttajiin kohdistuvaa riskiä ei voida sulkea pois jäämien enimmäismäärän nykyisellä tasolla.

(11) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(12) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Kaikissa tuotteissa ja niiden pinnalla käytettävien tehoaineiden klooripyrifossimetyyli ja triklopyyri osalta asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu ennen 5 päivää joulukuuta 2018.

Kaikissa tuotteissa ja niiden pinnalla, lukuun ottamatta viinin valmistukseen tarkoitettuja viinirypäleitä, käytettävän tehoaineen klooripyrifossi osalta asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu ennen 5 päivää joulukuuta 2018.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 5 päivästä joulukuuta 2018.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä toukokuuta 2018. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen; Review of the existing maximum residue levels for chlorpyrifos according to Article 12 of Regulation (EC) No 396/2005. EFSA Journal 2017;15(3):4733.

(3) Euroopan elintarviketurvallisuusviranomainen; Review of the existing maximum residue levels for chlorpyrifos-methyl according to Article 12 of Regulation (EC) No 396/2005. EFSA Journal 2017;15(3):4734.

(4) Euroopan elintarviketurvallisuusviranomainen; Review of the existing maximum residue levels for triclopyr according to Article 12 of Regulation (EC) No 396/2005. EFSA Journal 2017;15(3):4735.